*Projekts*

LATVIJAS REPUBLIKAS MINISTRU KABINETS

2015.gada \_\_. \_\_\_ Noteikumi Nr. \_\_

Rīgā prot. Nr. \_\_ \_\_. §)

**Noteikumi par privatizācijas sertifikātu kontu apkalpošanas uzdevuma deleģēšanu**

Izdoti saskaņā ar

Valsts pārvaldes iekārtas likuma 40.panta otro daļu

un likuma „Par privatizācijas sertifikātiem 3.1pantu

1. Noteikumi nosaka privatizācijas sertifikātu kontu apkalpošanas uzdevuma deleģēšanu akciju sabiedrībai "Attīstības finanšu institūcija" (vienotais reģistrācijas numurs 50103744891, juridiskā adrese Doma laukums 4, Rīga, LV-1050) (turpmāk – AFI) un kārtību, kādā tiek segti AFI izdevumi, kas saistīti ar deleģētā valsts pārvaldes uzdevuma izpildi.

2. AFI tiek deleģēts valsts pārvaldes uzdevums atvērt un uzturēt privatizācijas sertifikātu kontus, ieskaitīt privatizācijas sertifikātu kontos privatizācijas sertifikātus un sniegt citus ar privatizācijas sertifikātu kontu apkalpošanu un privatizācijas sertifikātu apgrozību saistītus pakalpojumus (turpmāk – valsts pārvaldes uzdevums).

3. AFI atrodas Ekonomikas ministrijas funkcionālā pārraudzībā attiecībā uz valsts pārvaldes uzdevuma izpildi.

4. Valsts un AFI noslēdz līgumu (pielikums) par valsts pārvaldes uzdevuma izpildi (turpmāk – valsts pārvaldes uzdevuma izpildes līgums).

5. Ekonomikas ministrija ir pilnvarota valsts vārdā parakstīt valsts pārvaldes uzdevuma izpildes līgumu.

6. Valsts pārvaldes uzdevuma izpildē AFI ievēro likumu "[Par privatizācijas sertifikātiem](http://likumi.lv/ta/id/34503-par-privatizacijas-sertifikatiem)" un uz tā pamata izdotos Ministru kabineta noteikumus, kā arī citus normatīvos aktus saistībā ar valsts pārvaldes uzdevuma izpildi.

7. Līdz likuma "Par privatizācijas sertifikātiem" pārejas noteikumu 12.punktā minēto Ministru kabineta noteikumu izdošanai AFI ir visas kredītiestādes vai bankas tiesības un pienākumi, kas paredzēti Ministru kabineta 2007.gada 16.oktobra noteikumos Nr.712 "Privatizācijas sertifikātu izmantošanas noteikumi" un Ministru kabineta 2007.gada 16.oktobra noteikumos Nr.711 „Noteikumi par privatizācijas sertifikātu tirgus starpniecības sabiedrību licenču izsniegšanas, apturēšanas un anulēšanas kārtību, valsts nodevas likmi par tās saņemšanu, kā arī starpniecības sabiedrību pienākumiem un to uzraudzības kārtību”.

8. Ekonomikas ministrija kopīgi ar Finanšu ministriju, ievērojot valsts pārvaldes uzdevuma izpildes līgumā noteikto kārtību, saskaņo AFI izdevumus, kas saistīti ar valsts pārvaldes uzdevuma izpildi.

9. Šo noteikumu [8.punktā](http://likumi.lv/doc.php?id=263466#p8) minētajā kārtībā saskaņotie AFI izdevumi tiek segti no ieņēmumiem par privatizācijas sertifikātu kontu apkalpošanu un valsts akciju sabiedrības "Privatizācijas aģentūra" (turpmāk – Privatizācijas aģentūra) rezerves fonda līdzekļiem, kas izveidots saskaņā ar likumu "Par valsts un pašvaldību īpašuma objektu privatizāciju".

10. Maksājumi no rezerves fonda tiek veikti kā priekšapmaksa, reizi ceturksnī sedzot šo noteikumu 8.punktā noteiktajā kārtībā saskaņotos AFI izdevumus par kārtējā gada nākamajiem trim mēnešiem.

11. Ja atbilstoši AFI sniegtajiem pārskatiem par iepriekšējā ceturksnī veiktajiem izdevumiem un gūtajiem ienākumiem no privatizācijas sertifikātu kontu apkalpošanas tiek konstatēts naudas līdzekļu pārpalikums, minētie līdzekļi tiek pārcelti uz nākamo ceturksni, attiecīgi samazinot saskaņā ar šo noteikumu 10.punktu veiktās priekšapmaksas apmēru.

12. Ekonomikas ministrija ar lēmumu apstiprina no rezerves fonda AFI izmaksājamo līdzekļu apmēru par valsts pārvaldes uzdevuma izpildi.

13. Privatizācijas aģentūra piecu darbdienu laikā pēc Ekonomikas ministrijas lēmuma saņemšanas sedz AFI izdevumus, kas saistīti ar valsts pārvaldes uzdevuma izpildi.

14. Ekonomikas ministrija iesniedz priekšlikumu par valsts pārvaldes uzdevuma izpildes deleģēšanu citai privātpersonai vai valsts pārvaldes iestādei, ja AFI atkāpjas no valsts pārvaldes uzdevuma izpildes līguma.

15. Atbilstoši Komerclikuma 335.panta piektajā daļā noteiktajam, AFI ir saistošas un tā pārņem visas saistības, tiesības un pienākumus, kas izriet no valsts akciju sabiedrības „Latvijas Attīstības finanšu institūcija Altum” veiktajām darbībām izpildot valsts pārvaldes uzdevumu.

16. Atzīt par spēku zaudējušiem Ministru kabineta 2013.gada 17.decembra noteikumus Nr.1522 "Noteikumi par privatizācijas sertifikātu kontu apkalpošanas uzdevuma deleģēšanu" (Latvijas Vēstnesis, 2013, 253.nr.).

**Ministru prezidente L.Straujuma**

**Ekonomikas ministre D.Reizniece-Ozola**

Iesniedzējs: Ekonomikas ministre D.Reizniece-Ozola

**Vīza:** valsts sekretāra pienākumu izpildītāja,

valsts sekretāra vietniece Z.Liepiņa

25.02.2015. 15:50

546

Drāke, 67013162, Martins.Drake@em.gov.lv